Suborbitálny kozmický let

Suborbitálny kozmický let alebo len suborbitálny let je kozmický let, ktorý nedopraví kozmickú loď na obežnú dráhu. Pilotované aj nepilotované suborbitálne lety poslúžili ako testy kozmických lodí a nosných rakiet pre budúce orbitálne lety, ale niektoré dopravné zariadenia boli exkluzívne navrhnuté pre suborbitálne lety ako napríklad pilotované X-15, SpaceShipOne alebo New Shepard a nepilotované medzikontinentálne balistické rakety a prieskumné rakety. Zotrvačná fáza suborbitálneho letu navodzuje podmienky blízke mikrogravitácii. V tejto fáze let prebieha po eliptickej dráhe, ktorá však pretína povrch Zeme.

Suborbitálne lety sa nesmú zamieňať s čiastočnými orbitálnymi letmi na nízkej obežnej dráhe Zeme s opustením obežnej dráhy pred dokončením jedného celého obletu, ako napríklad pri Fractional Orbital Bombardment System.

 Niektoré významné suborbitálne lety 
náhľad|47. štart rakety V2 z Hollomanovej leteckej základne v Novom Mexiku 14. júna 1949. Na palube bola okrem iných experimentov aj kapsula Blossom IV-B s makakom Albert II.
 20. jún 1944: historicky prvý suborbitálny kozmický let, prototyp balistickej rakety A4/V2 nacistického Nemecka s označením MW 18014 dosiahol po vertikálnom štarte zo základne v Peenemünde výšku 176 km.
 14. jún 1949: Albert II, samec druhu makak rézus (Macaca mulatta), sa stal prvým cicavcom vo vesmíre, keď absolvoval suborbitálny let z Hollomanovej leteckej základne v Novom Mexiku do výšky 134 km na palube americkej koristnej rakety A4/V2.
 5. máj 1961: prvý suborbitálny let s ľudskou posádkou, Alan Shepard dosiahol v rámci misie Mercury-Redstone 3 výšku 185 km a stal sa prvým Američanom vo vesmíre (tri týždne po historicky prvom kozmickom lete s ľudskou posádkou vôbec, orbitálnej misii Vostok 1 Jurija Gagarina).
 21. jún 2004: testovací pilot Mike Melvill prekonal na palube súkromného raketoplánu SpaceShipOne spoločnosti Scaled Composites s výškou 100,1 km Kármánovu hranicu a stal sa tak prvým komerčným astronautom. Do vesmíru sa potom na palube SpaceShipOne vrátil 29. septembra 2004, čím úspešne dokončil prvý z dvoch letov, ktoré konštruktérovi Burtovi Rutanovi a SpaceShipOne vyniesli cenu Ansari X Prize v hodnote 10 miliónov dolárov za prvú súkromnú kozmickú loď schopnú niesť tri osoby, ktorá úspešne dokončila dva pilotované lety na hranicu vesmíru v priebehu dvoch týždňov.

 Referencie 

 Pozri aj 
 sondážna raketa

 Iné projekty 

 Externé odkazy 
 Suborbital Flight Journal – databáza suborbitálnych letov s ľudskou posádkou



Kategória:Kozmické lety
Kategória:Astrodynamika